ગુજરાતીઓની ઓળખ દાળ-ભાત ખાનારા તરીકેની છે તો સાથે-સાથે ઢોકળાં, થેપલાં, ખમણ, ખાખરા માટેની તેમની પ્રીતિ જગજાહેર છે. અરે, વિમાનોમાં કે જાહેર પ્રવાસસ્થળોમાં વિશ્વની બીજી પ્રજાઓને તેમના આ ખાણીપ્રેમ અનુભવ થયા વિના રહેતો નથી. જાણીતા અભિનેતા દિલીપ જોશી (જેઠાલાલ) અમેરિકાથી વિમાનમાં બેસીને અમેરિકાથી ભારત આવતા હતા. સખત ભૂખ લાગેલી. પાછળ બેઠેલા પોતાના સાથીદારને મોટેથી પૂછ્યું, કંઈ ખાવાનું છે ? તરત જવાબ મળ્યો ખાખરા છે. અને થોડી વારમાં તો આખા પ્લેનમાં ખાખરા અને લસણની ચટણી વગેરેની સુગંધ પ્રસરી ગઈ. ગુજરાતીઓ વૈશ્વિક છે, તેમની ખાણીપીણી પણ વૈશ્વિક છે.